LeserbrevDette er et debattinnlegg. Innlegget gir uttrykk for skribentens holdninger. Marit Øksnes krever i BA 2. januar, en folkeavstemning i Åsane om Bybanens trasè til nordre bydel! Men har hun glemt at det er vitterlig flere enn dem som bor i Åsane som skal benytte denne banen, som for eksempel oss som bor i sentrum?

Folkemening er viktig i en samfunnsdebatt, men en gang må debatten ta slutt så vi kan komme i gang med det debatten dreier seg om; som bybane til og fra Åsane! Problemet er at dagens politikere og Bryggen står i veien, så kanskje vi skulle revet Bryggen den gang det var debatten?

En bybane blir ikke fullkommen før den betjener alle bydelene. Den skal ikke bare betjene reisende for at de skal komme raskest mulig fra endestopp til sentrum, men også reisende som skal av og på langs hele strekningen; kanskje utover i Sandviken til Åsane?

Marit Øksnes er også bekymret for at busstilbudet vil bli redusert, og det vil det selvfølgelig bety om hun tenker på busser som kjører parallelt med banen. Men busser vil måtte være en viktig del av et samlet kollektivtilbud innen kommunen, og matebusser blir viktige for å hindre at svære parkeringsplasser opptar verdifull areal!

Så må vi selvsagt utbedre det eksisterende veinettet. Men vi trenger ikke flere motorveier som bare skaper mer trafikk, og problemet i tettbebygde strøk er jo nettopp at det er for mange biler på veinettet inn mot sentrum.

Skulle busser gjøre samme jobben som en bybane, må de også ha egen trase, og ikke kjøre i samme køen som privatbilistene.

Ellers er det å si at problemet for å få til et godt bybanesystem i Bergen, ligger hos lokalpolitikere som ikke ser lenger enn sin egen nesetipp; rettere sagt Bryggen. De er å opptatt av egen prestisje og politiske liv, at de er mer opptatt av å spøtte på fingeren og kjenne hvor vinden blåser, enn å våge å ta det de selv oppfatter som upopulære avgjørelser. Bryggen vil leve videre enten det dundrer tusenvis av privat- og lastebiler forbi, eller om det går en stille Bybane.

La oss få Bybanen over Bryggen, så vi kan starte utbyggingen videre nordover. Folk flest tåler å stå opp fem minutter tidligere for å nå denne «somletrikken»!